ליאת שוחט

ליאת שוחט (נולדה ב-14 בדצמבר 1972) היא ראש עיריית אור יהודה, המכהנת מספטמבר 2015.

==ביוגרפיה==
שוחט נולדה וגדלה באור יהודה, הוריה יוצאי עיראק וטורקיה. היא הייתה רכזת שבט בצופים ויושבת ראש מועצת הנוער העירונית. שירתה בצה"ל כמדריכת נוער (מד"נית). היא בעלת תואר ראשון במדע המדינה, תואר ראשון במשפטים מהקריה האקדמית אונו ותואר שני בחינוך. הוסמכה כעורכת דין, וניהלה משרד עורכי דין פרטי בתחום האזרחי.

בבחירות לרשויות המקומיות ב-2003 נבחרה לכהן כחברת מועצה לראשונה מטעם סיעת "אור חדש", רשימה עצמאית שנתמכה על ידי מפלגת העבודה. במסגרת זו הייתה סגנית ראש העירייה, יו"ר דירקטוריון המתנ"ס בעיר והממונה על הגיל הרך והדיור הציבורי. משנת 2007, שבה נבחר דוד יוסף לראשות העירייה, הייתה חברת מועצה באופוזיציה. בעקבות התפטרותו של יוסף נערכו בספטמבר 2015 בחירות מיוחדות לראשות העירייה שבהן התמודדה שוחט מול שלושה מועמדים, וזכתה ב-59% מקולות הבוחרים.

ב-4 באפריל 2017 חתמה שוחט על הסכם גג מול מדינת ישראל, במסגרתו סוכם כי אור יהודה תקדם את הקמתן של שתי שכונות חדשות, ובמקביל תקבל תקציב של 1.5 מיליארד שקל שיושקע בהקמת השכונות החדשות, בשדרוג השכונות הוותיקות ובשדרוג מבני ציבור ומבני חינוך. כמו כן, ההסכם מתייחס להקמה של כמיליון מ"ר של שטחי מסחר ותעסוקה וכן של פארק ירוק ענק בדרום העיר בשטח של כ-600 דונם.

שוחט הובילה את מאבק עוטף נתב"ג יחד עם ארבע רשויות נוספות העוטפות את נמל התעופה, כל זאת במטרה לייצר צדק חלוקתי מהכנסות שדה התעופה הסמוך שפוגעות באפשרות של הרשויות לפתח אזורי מסחר ותעסוקה בשל מגבלת הגובה הקיימת, וכן לאור העובדה כי תושבי הערים סובלים מרעשי המטוסים מבלי שניתן להם פיצוי הולם. בנוסף לכך, מקדמת פרויקטים נוספים בתחום הפינוי-בינוי.

במהלך הקמפיין לבחירות 2018 הרבו יריביה הפוליטיים של שוחט לבקר אותה ברשתות החברתיות ובאמצעות פלאיירים אלמוניים שחולקו לבתי התושבים. במהלך הקמפיין פורסמה כתבה בעיתון TheMarker שטענה כי שוחט התערבה במכרז. בעקבות הכתבה שפורסמה, הגישה שוחט תביעת דיבה בסך 300 אלף ש"ח נגד הכתב גור מגידו והעיתון. בעקבות גישור בין הצדדים הסתיימה תביעה זו בלא כלום.

בבחירות 2018 נבחרה שוחט ברוב של 51.79 אחוז לאחר שגברה על יריביה, עו"ד עוזי אהרון ואפי גוטמן, ששניהם שימשו כסגניה, וכן ננה חן, חברת מועצה. סיעתה של שוחט, סיעת "אור חדש" הפכה לסיעה הגדולה במועצת העיר ומונה חמישה מנדטים. בסוף שנת 2018, בדירוג הלשכה המרכזית לסטטיסטיקה שפורסם, עלה כי אור יהודה טיפסה מאשכול חברתי 5 ל-6 בפעם הראשונה.

במישור הארצי, שוחט כיהנה כיו"ר הסניף המקומי של מפלגת העבודה כלמעלה מעשור. בבחירות לכנסת ה-17 הוצבה במקום ה-61 ברשימת העבודה-מימד לכנסת.<ref></ref> בתקופתה כחברת מועצת העיר בשנת 2012 ולקראת הבחירות לכנסת ה-19, התמודדה בפריימריז של העבודה והפסידה. אחרי ההפסד בפריימריז, עברה למפלגת התנועה של ציפי לבני והוצבה במקום ה-21 ברשימת התנועה. בעקבות מעברה למפלגת התנועה, הופסקה תמיכת מפלגת העבודה בתנועת אור חדש ומאז רצה אור חדש כרשימה עצמאית. ב-16 בינואר 2023 הצטרפה שוחט כחברה במפלגת הליכוד.

בינואר 2021 הושלך לעבר ביתה רימון הלם שהתפוצץ מבלי שגרם לנזק בנפש או ברכוש. ההערכות הן כי הרימון הושלך על רקע עניינים הקשורים ברישוי עסקים או תכנון ובנייה. בסוף אותו החודש נעצרו שני חשודים במעשה.

== חיים אישיים ==
שוחט נשואה לאורי, ולהם ארבעה ילדים. את בתה הקטנה ילדה חמישה שבועות לפני בחירתה לראשות העירייה.

==קישורים חיצוניים==
* יעל שני, [https://archive.today/20150916154701/http://www.mynet.co.il/articles/0,7340,L-4685852,00.html ליאת שוחט מבטיחה לשנות את אור יהודה], באתר mynet, 4 באוגוסט 2015
* 
* 
* משה נעים, [http://www.kan-naim.co.il/artical.asp?id=21271&cid= ליאת שוחט, מביאה אור חדש על אור יהודה, נבחרה לראשות עיריית אור יהודה], באתר "כאן נעים", 9 בספטמבר 2015
* 
* 
* 
* כרמלה קופר, [https://magdilim.co.il/liat-or/ ראשת עיריית אור יהודה רוצה להיות האלטרנטיבה לתל אביב], באתר מגדילים, 29 בנובמבר 2017
* 
* הדר כהן, [https://ononews.co.il/חדשות-אור-יהודה/בחירות-אור-יהודה/ראש-עיריית-%D7%90%D7 ראש עיריית אור יהודה תובעת את עיתון דה מארקר: "נפלו בפח של גורמים פוליטיים"], באתר אונו news, 9 באוקטובר 2018

==הערות שוליים==

קטגוריה:ראשי עיריית אור יהודה
קטגוריה:פעילות התנועה
קטגוריה:בוגרות תנועת הצופים בישראל
קטגוריה:בוגרי תנועת הצופים בישראל
קטגוריה:בוגרות הקריה האקדמית אונו: משפטים
קטגוריה:בוגרי הקריה האקדמית אונו: משפטים
קטגוריה:נשים בראשות רשויות מקומיות בישראל מטעם העבודה
קטגוריה:ישראליות שנולדו ב-1972
קטגוריה:ישראלים שנולדו ב-1972